છેલ્લા કેટલાંક વર્ષોમાં ટૅક્નૉલૉજીએ આપણા જીવનમાં આમૂલ પરિવર્તન લાવી દીધું છે. રોજબરોજનાં આપણાં કેટલાંય કામ હવે એવાં થઈ ગયાં છે કે જે કદાચ આપણે કોમ્પ્યુટર કે સ્માર્ટફોન વગર ન કરી શકીએ. બિલ ભરવાની લઈને બૅન્ક એકાઉન્ટ સુધી અને ટિકિટ બુક કરાવવાથી લઈને શૉપિંગ સુધીનાં દરેક ક્ષેત્રમાં ટૅક્નૉલૉજીનો ભરપૂર ઉપયોગ આજકાલ જોવા મળે છે. આજે તો માણસને પોતાના ભાવ-સંવેદનાઓ પણ ટૅક્નૉલૉજીનો ઉપયોગ કરીને સ્માઈલી દ્વારા Feeling wonderful, Feeling Happy કે Feeling Boared… દર્શાવવી પડે છે. જે રીતે કાગળની શોધ થવાને લીધે નવા યુગનો ઉદય થયો હતો, એમ ટૅક્નૉલૉજી થકી જુદાં જુદાં સાધનો દ્વારા વાંચનને જે એક નવી દિશા મળી છે તે જાણે ફરીથી કોઈ નવા યુગનો ઉઘાડ થયો હોય તેવી છે. પુસ્તક તો વાંચન માટેનું શ્રેષ્ઠ માધ્યમ છે જ. એનું સ્થાન કોઈ ન લઈ શકે, પરંતુ બદલાતા જમાનાની સાથે માણસ પાસે વાંચનનો સમય ખૂબ ઘટતો ગયો છે એ વાત પણ કબૂલવી રહી. રોજ સવારે સાત વાગ્યે ઘરેથી નીકળીને રાતે દસ વાગ્યે ઘરે પહોંચનાર વ્યક્તિ ગમે તેટલો વાંચનનો શોખીન હોય તો પણ તે લાઇબ્રેરી જવાનો સમય તો ન જ ફાળવી શકે. મહાનગરોનો જેમ જેમ વિકાસ થતો ગયો એમ અંતર લાંબા થતા ગયા. કુટુંબો જેમ વિભક્ત થતાં ગયાં તેમ જવાબદારીઓ વધતી ગઈ. આર્થિક જરૂરિય્સાતો વધી એમ ઉચ્ચ શિક્ષણનું મહત્ત્વ પણ વધ્યું… આ બધાં જ નાનાં લાગતાં કારણોથી જ આજે વાંચનની આખી દિશા બદલાઈ ગઈ છે, જે આપણે બરાબર સમજવી પડશે. હવે તરસ્યો કૂવા પાસે પહોંચી શકે એવો સમય રહ્યો નથી, તેથી કૂવાએ જ તરસ્યા પાસે પહોંચવું રહ્યું !